b'\n_START_ARTICLE_\nReferatas\n_START_PARAGRAPH_\nReferatas (lot. refero \xe2\x80\x93 prane\xc5\xa1u) \xe2\x80\x93 antrinis dokumentas, kuris trumpai nusako pirminio dokumento turin\xc4\xaf (tikslus, metodus, teorines prielaidas, tyrimo rezultatus). Referatas turi ir identifikavimo duomen\xc5\xb3, kurie nurodo pagrindinius formalius referuojamo dokumento po\xc5\xbeymius (bibliografinius duomenis, informacijos paie\xc5\xa1kos sistemos \xc5\xa1ifrus). _NEWLINE_Pagal d\xc4\x97stymo b\xc5\xabd\xc4\x85 referatai b\xc5\xabna konspektyvieji, kurie tiesiogiai atpasakoja turin\xc4\xaf, ir diferenciniai, i\xc5\xa1d\xc4\x97stantys turin\xc4\xaf pagal informacijos vartotoj\xc5\xb3, informacin\xc4\x97s sistemos poreikius. Pagal sudarymo b\xc5\xabd\xc4\x85 referatai skirstomi \xc4\xaf telegrafinius (para\xc5\xa1yti be jungiam\xc5\xb3j\xc5\xb3 \xc5\xbeod\xc5\xbei\xc5\xb3), reik\xc5\xa1mini\xc5\xb3 \xc5\xbeod\xc5\xbei\xc5\xb3 (susideda tik i\xc5\xa1 svarbiausi\xc5\xb3 prasmini\xc5\xb3 \xc5\xbeod\xc5\xbei\xc5\xb3, gaut\xc5\xb3 i\xc5\xa1analizavus tekst\xc4\x85) bei automatinius kvazireferatus (susideda i\xc5\xa1 informatyviausi\xc5\xb3 fragment\xc5\xb3, atrinkt\xc5\xb3 automatin\xc4\x97mis priemon\xc4\x97mis analizuojant tekst\xc4\x85)._NEWLINE_Disertantas, ruo\xc5\xa1damasis ginti moksl\xc5\xb3 kandidato ar moksl\xc5\xb3 daktaro disertacij\xc4\x85, para\xc5\xa1o savo disertacijos referat\xc4\x85 (autoreferat\xc4\x85)._NEWLINE_Referatiniuose \xc5\xbeurnaluose spausdinami mokslini\xc5\xb3 darb\xc5\xb3 referatai; kartais referatai papildo spausdinio charakteristik\xc4\x85, pateikt\xc4\x85 bibliografiniame apra\xc5\xa1e.'